Aristarch Sinkel

Aristarch Sinkel (13. detsember 1912 Virtsu – 25. september 1988 Pärnu) oli eesti jurist ja kirjanik.

Elulugu
Aristarch Sinkel sündis Virtsus rannaasulas postiteenija perekonnas. Alg- ja keskhariduse omandas ta Võru linnas aastatel 1921–1930 ning jätkas õpinguid Tartu Ülikooli õigusteaduskonnas (1930–1935). Akadeemiliselt kuulus ta ÜS-i Raimla.

Pärast ülikooli lõpetamist oli ta pikemat aega töötu, siis kohtuametnik Rakveres ja Pärnus, 1941 rahvakohtunikuna Hiiumaal, 1942–1944 sekretär Pärnu maa-ametis. 1944–1980 töötas Sinkel tööstusliku planeerimise alal mitmes Pärnu tööstusettevõttes ja juriskonsuldina Pärnu kaubandusvalitsuses.

Kirjanduslikku tegevust alustas ta aastal 1949, osaledes Rahva Hääle jutuvõistlusel. Võistlusel hinnatud juttude kogumikus ilmus tema "Piusa täht". Esimesele suleproovile järgnesid perioodikas lühijutud ja -näidendid ning humoreskid. Joonistas ka karikatuurePärnu Postimees 12. detsember 2012 - Homme möödub sajand kirjanik Aristarch Sinkeli sünnist, mida avaldati 1950. aastatel Pärnu ajalehes Töörahva Hääl.

1956. aastal ilmus tema sulest ajaloolise romaanitriloogia esimene osa, Jüriöö ülestõusu käsitlev "Musta risti ikke all", 1959. aastal järgnes Põhjasõja aega kujutav "Mõõgaga mõõdetud maa". 1967. aastal valminud, Eesti elu ristisõdalaste maaletulekust Põhjasõjani kujutav "Lembitu" jäi esialgu käsikirja, kuni see ilmus kirjaniku tütre Astra Jõgeva toel 2008. aastal.

Ta kuulub autorite hulka, kellele kirjandusloos on jäetud põhjendamatult tagasihoidlik koht. Vähe on kodumaises kirjanduses Sinkeliga võrdseid kirjamehi, kellel panna välja niivõrd mastaapne ajalooline triloogia nagu temal.Raul Sulbi.  "Ilmus 4 kümnendi eest kirjutatud ajalooline romaan Lembitust." Postimees, 12. november 2008.

Aristarch Sinkel suri 25. septembril 1988 Pärnus ja ta maeti 28. septembril 1988 Pärnu Metsakalmistule.http://www.kalmistud.ee/haudi?action=hauaplats&filter_hauaplats_hauaplats=342957

Teoseid
Ajaloolised romaanid
"Musta risti ikke all" (1956; 1959); illustreerinud Helgi-Maret Olvet. Eesti Riiklik Kirjastus
"Mõõgaga mõõdetud maa" (1959); illustreerinud Henn Rooneem. Eesti Riiklik Kirjastus 
"Lembitu" (1967; ilmunud 2008); kujundaja Rein Seppius. Revelex Kirjastus. ISBN 9789985993705

Följetonikogumikud
"Saunapäev" (1967); illustreerinud Ilmar Torn. EKP Keskkomitee Kirjastus (Pikker)
"Päikeseprillid" (1971); illustreerinud Hugo Hiibus. EKP Keskkomitee Kirjastus (Pikker)

Näidend
"Võidetud rabaveed". Näidend ühes vaatuses. 1950. Eesti NSV Ajalehtede-Ajakirjade Kirjastus

Viited

 Kirjandus 
Ülo Tonts. "Sinkel, Aristarch". Eesti kirjarahva leksikon. Tallinn 1995. Lk 535

Välislingid
Album Academicum Universitatis Tartuensis 1918-1944

Raul Sulbi:  Ilmus 4 kümnendi eest kirjutatud ajalooline romaan Lembitust, Postimees, 12. november 2008
Hilja Treuberg: Homme möödub sajand kirjanik Aristarch Sinkeli sünnist, Pärnu Postimees, 12. detsember 2012
Galerii: Aristarch Sinkeli maja külge kinnitati mälestustahvel, Pärnu Postimees, 14. detsember 2012

Kategooria:Eesti kirjanikud
Kategooria:Eesti karikaturistid
Kategooria:Eesti humoristid
Kategooria:Eesti juristid
Kategooria:Eesti NSV kohtunikud
Kategooria:Tartu Ülikooli õigusteaduskonna vilistlased
Kategooria:Üliõpilaste Selts Raimla liikmed
Kategooria:Pärnu Metsakalmistule maetud
Kategooria:Sündinud 1912
Kategooria:Surnud 1988